Rune Fardal

**Rune Fardal** (født 1959) er en norsk aktivist og karateutøver som er kjent for sin kritikk av barnevernet.

## Idrettskarriere
Som tenåring drev Fardal med turn, men gikk som voksen over til kampsport. I 1984 ble han norgesmester i karate (kata) da han representerte Ås Karateklubb. Både i 1983 og 1984 deltok han i europamesterskapet i karate, i kata. I 2021 fikk Fardal NM-sølv i karate. I 2022 ble han norgesmester i karate i lag i klassen 40+, og individuelt i klassen 50+ da han representerte Bjørgvin Karateklubb. I 2023 vant han gull i klassen +40 NM lagkamp. I 2024 vant han bronse i klassen +50  NM Karate, samt 6. plass i seniorgruppen 65-69 år i VM Karate i Takasiki, Japan. Den 7. juni 2025 oppnådde Fardal graden 4. Dan (fjerde grad sort belte). Den 9. juli 2025 kom Fardal på 5 plass i VM Karate i Malmö. Den 1. november 2025 ble Fardal norgesmester i klassen 40+ under NM avholdt på Bønes Arena i Bergen.

## Utdanning
Fardal har oppgitt å ha studert psykologi siden 1998. Ifølge et oppslag i *[[VG]]* i 2022 er under et halvt år av dette ved universitet, mens resten er selvstudium.

Fardal oppgir selv å ha studert psykologi ved Universitetet i Bergen. *[[Dagbladet]]* skrev i 2017 at han ikke har avlagt eksamen i faget.
## Aksjonisme mot barnevernet
Fardal er straffedømt tre ganger; han ble dømt til fengsel i 2004 og i 2016, sist for ulike økonomiske forbrytelser samt for dokumentforfalskning; i 2019 ble han dømt for ærekrenkelser mot en psykolog.

Fardals interesse for barnevernets arbeidsmetoder startet i 1999 etter at han selv var blitt personlig involvert i en barnevernssak. Han har samarbeidet med blant andre eks-advokat Marius Reikerås i konflikter mellom barnevernet og foreldre som har opplevd omsorgsovertagelse. Han driver videobloggen *Familiekanalen* (på Facebook) hvor det legges ut videoer med foreldre i konflikt med barnevernet.

I oktober 2022 påsto *[[VG]]* og faktisk.no at Fardal har eksponert over 100 norske barn, og at Familiekanalen har fremstilt foreldre som ofre for ubegrunnet inngripen fra barnevernet, selv om de hadde utsatt sine barn for grov vold. Barne- og familieminister Kjersti Toppe ba Fardal om å slette videoene og om å aldri gjøre noe tilsvarende igjen. Vest politidistrikt uttalte at de ville undersøke materialet for å vurdere om det er grunnlag for å starte etterforskning mot Fardal.

I et intervju med *VG* fortalte Fardal at han ikke ville slette innhold på Familiekanalen, men i desember 2022 opplyste *VG* og faktisk.no at syv videoer var slettet fra Familiekanalen som hadde ligget åpent ute siden 2018 og 2019.

I januar 2023 åpnet Datatilsynet sak mot Fardal basert på hans offentliggjøring av sensitive personopplysninger om identifiserte barn. I 2024 utstedte Datatilsynet vedtak om at Fardal og Familiekanalen måtte gjennomføre tiltak for avidentifisering av barn som ble omtalt i publiserte videoer.

### Siktelse og etterforskning
Som følge av eksponeringen av barna opplyste politiet i februar 2023 at Fardal var siktet og var under etterforskning for å undersøke om det forelå et straffbart forhold. Politiet henla saken i desember 2023.

## Annet engasjement
Fardal har tidligere vært leder for *Landsforeningen for Psykopatofre*. I 2004 kom han inn i nettverket Gruppen til Familiens Selvstendige Rett, som advarte mot mer enn 400 navngitte fagpersoner innenfor barnevern, rettssystemet og media, på nett. Rune Fardal ble omtalt som «Edderkoppen bak svartelistene», Han var en del av den såkalte «rettssikkerhetsgruppen» som stortingspolitiker Ulf Leirstein etablerte i juni 2014 og nedla i oktober samme år.

Fardal stilte som andrekandidat for Partiet De Kristne i Øygarden kommune ved Kommunestyre- og fylkestingsvalget 2019. I april 2023 var han oppført som 6. kandidat på listen til partiet Alliansen. Fardal oppgir å aldri hatt noe med Alliansen å gjøre.

I 2005 ble Fardal klaget inn til Personvernnemnda for offentliggjøring av opplysninger om ansatte i barnevernet. I 2007 ble han klaget inn for offentliggjøring av fosterforeldre, og i 2011 det samme for beredskapshjem. I de tre sakene konkluderte Personvernnemnda med at de ikke kunne gi pålegg om å stenge Fardals nettsteder, men at han like fullt hadde et ansvar for å fjerne sjikanerende innlegg fra brukere av hans forum.

## Bibliografi
* *Psykopati og forsvarsmekanismer*, eget forlag, 2006, 

## Referanser


## Eksterne lenker
*